ขายสินค้า/ให้บริการที่ไม่ต้องทำใบกำกับภาษี
ผู้ประกอบการจดทะเบียนภาษีมูลค่าเพิ่มต้องจัดทำใบกำกับภาษีเมื่อขายสินค้าหรือให้บริการ มีบางกรณีกฎหมายถือว่าเป็นการขายสินค้าหรือการให้บริการแต่ไม่ต้องจัดทำใบกำกับภาษี แต่ต้องนำมูลค่าสินค้าหรือการให้บริการนั้นมาเป็นยอดขายเพื่อคำนวณเสียภาษีมูลค่าเพิ่ม
30 พ.ย. 2555

ผู้ประกอบการจดทะเบียนภาษีมูลค่าเพิ่มต้องจัดทำใบกำกับภาษีเมื่อขายสินค้าหรือให้บริการ มีบางกรณีกฎหมายถือว่าเป็นการขายสินค้าหรือการให้บริการแต่ไม่ต้องจัดทำใบกำกับภาษี แต่ต้องนำมูลค่าสินค้าหรือการให้บริการนั้นมาเป็นยอดขายเพื่อคำนวณเสียภาษีมูลค่าเพิ่ม
กรณีที่ไม่ต้องจัดทำใบกำกับภาษี สรุปได้ดังนี้
นำสินค้าไปใช้โดยไม่ได้นำไปใช้ในการผลิตสินค้า การให้บริการ การบริหารงานของกิจการของตนเอง ซึ่งเป็นกิจการที่ต้องเสียภาษีมูลค่าเพิ่ม ถือว่าเป็นการขายสินค้า
ตัวอย่าง บริษัทประกอบกิจการผลิตสีทาอาคารและกิจการขายบ้านพร้อมที่ดิน บริษัทได้นำสีไปใช้ทาบ้านที่ขาย บริษัท มีหน้าที่เสียภาษีมูลค่าเพิ่มจากมูลค่าของสีที่นำไปทาบ้านเพื่อขาย 
นำสินค้าไปใช้โดยไม่ได้นำไปใช้ในการผลิตสินค้า การให้บริการ การบริหารงานของกิจการของตนเอง ซึ่งเป็นกิจการที่ต้องเสียภาษีมูลค่าเพิ่ม แต่ได้นำสินค้านั้นไปใช้กับรถยนต์นั่ง หรือรถยนต์โดยสารที่มีที่นั่งไม่เกิน 10 ที่นั่ง ตามกฎหมายว่าด้วยพิกัดอัตราภาษีสรรพสามิต 
ตัวอย่าง บริษัทขายน้ำมัน ได้นำน้ำมันไปใช้ในรถยนต์เก๋งของบริษัท ถือว่าเป็นการขายสินค้า
สินค้าขาดจากรายงานสินค้าและวัตถุดิบ เช่น ในรายงานมีจำนวนสินค้าแจ้งไว้ 7 หน่วย แต่สินค้านับแล้วมีแค่ 3 หน่วย ถือว่าสินค้าขาด 4 หน่วย ต้องเสียภาษีมูลค่าเพิ่มที่คำนวณจากมูลค่าสินค้าขาด 4 หน่วยนั้น
สินค้าคงเหลือหรือทรัพย์สินที่มีไว้ในการประกอบกิจการ ณ วันเลิกกิจการ ถือว่าขาย ณ วันที่เลิกกิจการ โดยให้ตีมูลค่าสินค้า ตามราคาตลาดเพื่อเสียภาษีมูลค่าเพิ่ม
สินค้าคงเหลือหรือทรัพย์สินที่มีไว้ในการประกอบกิจการ ณ วันที่ได้รับการแจ้งคำสั่งถอนทะเบียนภาษีมูลค่าเพิ่ม ถือว่าขาย ณ วันที่ได้รับแจ้ง โดยให้ตีมูลค่าสินค้า ตามราคาตลาดเพื่อเสียภาษีมูลค่าเพิ่ม
สินค้าคงเหลือหรือทรัพย์สินที่มีไว้ในการประกอบกิจการ ณ วันที่ได้รับการแจ้งเพิกถอนทะเบียนภาษีมูลค่าเพิ่ม ถือว่าขาย ณ วันที่ได้รับแจ้ง โดยให้ตีมูลค่าสินค้า ตามราคาตลาดเพื่อเสียภาษีมูลค่าเพิ่ม
ใช้บริการของตนเองโดยไม่ได้นำสินค้าหรือบริการไปใช้ในการผลิตสินค้า การให้บริการ การบริหารงานกิจการของตนเอง เช่น ประกอบกิจการรับเหมาก่อสร้าง แต่ได้นำวัสดุอุปกรณ์ไปสร้างบ้านขาย ต้องนำมูลค่าบริการและวัสดุอุปกรณ์ไปเสียภาษีมูลค่าเพิ่ม
นำบริการหรือสินค้าที่ใช้ในการผลิตสินค้าหรือการให้บริการบริหารงานกิจการของตนเอง แต่นำไปใช้เพื่อการรับรอง เช่น บริษัทผลิตอาหารขาย แต่นำอาหารไปรับรองลูกค้าที่มาดูงาน ต้องนำมูลค่าอาหารมาเสียภาษีมูลค่าเพิ่ม
นำบริการหรือสินค้าที่ใช้ในการผลิตสินค้าหรือการให้บริการบริหารงานกิจการของตนเอง แต่ได้นำไปใช้กับรถยนต์นั่ง หรือรถยนต์โดยสารไม่เกิน 10 ที่นั่ง ตามกฎหมายว่าด้วยพิกัดอัตราภาษีสรรพสามิต ถือเป็นการให้บริการต้องเสียภาษีมูลค่าเพิ่ม ตัวอย่าง บริษัทรับจ้างซ่อมรถยนต์ แต่ได้ซ่อมรถเก๋งที่ใช้ในกิจการของบริษัท ต้องเสียภาษีมูลค่าเพิ่มจากค่าบริการซ่อมรถยนต์
ผู้ประกอบการได้จำหน่ายจ่ายโอนสินค้าโดยไม่มีค่าตอบแทน และไม่ได้เรียกเก็บภาษีมูลค่าเพิ่มจากผู้ซื้อ 
ตัวอย่าง บริษัทนำอาหารกระป๋องที่ผลิตแจกจ่ายให้พนักงานเพื่อนำไปบริโภคที่บ้าน บริษัทต้องนำมูลค่าอาหารที่แจกไปเสียภาษีมูลค่าเพิ่ม
ผู้ประกอบการให้บริการโดยไม่มีค่าตอบแทน และไม่ได้เรียกเก็บภาษีมูลค่าเพิ่ม ตัวอย่าง กิจการโรงแรมนำห้องพักให้บริการแก่บุคคลอื่น โดยให้พักฟรี ต้องนำมูลค่าการให้พักฟรี มาเสียภาษีมูลค่าเพิ่ม
ที่กล่าวมาข้างต้นเป็นประเด็นที่ผู้ประกอบการจดทะเบียนภาษีมูลค่าเพิ่มต้องนำมูลค่าของสินค้า หรือการให้บริการมาคำนวณเพื่อเสียภาษีมูลค่าเพิ่มโดยไม่ต้องออกใบกำกับภาษีแต่อย่างใด ศึกษาเพิ่มเติมได้จากคำสั่งกรมสรรพากร ที่ ป.86/2542 สวัสดีครับ